ET Euroopa Liidu Teataja L 337/106

NÕUKOGU OTSUS,

22. oktoober 2007,

protokolli sõlmimise kohta, millega muudetakse Euroopa Majandusühenduse ja Tai Kuningriigi vahelist koostöölepingut manioki tootmise ja turustamise ning sellega kauplemise kohta

(2007/859/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 133 lõiget 3 koostoimes artikli 300 lõike 2 esimese lõigu esimese lausega,

võttes arvesse komisjoni ettepanekut,

ning arvestades järgmist:

(1) Nõukogu volitas 10. aprillil 2006 komisjoni alustama läbirääkimisi eesmärgiga tagada kooskõla Euroopa Majandusühenduse ja Tai Kuningriigi vahelise koostöölepingu (manioki tootmise ja turustamise ning sellega kauplemise kohta) (1) (edaspidi „koostööleping”) ning komisjoni 2. juuli 1993. aasta määruse (EMÜ) nr 2454/93 (millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik) (2) vahel.

(2) Nende läbirääkimiste eesmärk oli muuta koostöölepingu artiklit 5, et viia see kooskõlla määruse (EMÜ) nr 2454/93 artiklitega 308a–308c (tollideklaratsioonide vastuvõtukuupäeva alusel kasutatavate tariifikvootide korraldus) ja artiklitega 55–65 (importimise erikorra alusel imporditavate teatavate põllumajandustoodete päritolusertifikaate käsitlevad erisätted).

(3) Komisjon on pidanud läbirääkimisi vastavalt nõukogu antud volitustele.

(4) Komisjon on sõlminud kooskõlastatud protokolli vormis kokkuleppe Tai Kuningriigiga, kes on huvitatud CN-koodidega 0714 10 10, 0714 10 91 ja 0714 10 99 hõlmatud toodete tarnimisest.

(5) Kõnealune kooskõlastatud protokolli vormis kokkulepe tuleks protokolliga heaks kiita,

ON TEINUD JÄRGMISE OTSUSE:

Artikkel 1

1. Ühenduse nimel kiidetakse heaks protokoll, millega muudetakse Euroopa Majandusühenduse ja Tai Kuningriigi vahelist koostöölepingut manioki tootmise ja turustamise ning sellega kauplemise kohta (edaspidi „protokoll”).

2. Protokolli tekst on lisatud käesolevale otsusele.

Artikkel 2

Nõukogu eesistujal on õigus määrata isik, kes on volitatud protokollile alla kirjutama, et muuta see ühenduse suhtes siduvaks.

Artikkel 3

Käesoleva protokolli rakendamiseks vajalikus ulatuses alates 1. jaanuarist 2008 võtab komisjon vastu selle üksikasjalikud rakenduseeskirjad vastavalt käesoleva otsuse artikli 4 lõikes 2 sätestatud menetlusele.

Artikkel 4

1. Komisjoni abistab nõukogu 29. septembri 2003. aasta määruse (EÜ) nr 1784/2003 teraviljaturu ühise korralduse kohta (3) artikli 25 alusel loodud teraviljaturu korralduskomitee.

2. Kui viidatakse käesolevale lõikele, kohaldatakse nõukogu 28. juuni 1999. aasta otsuse 1999/468/EÜ, millega kehtestatakse komisjoni rakendusvolituste kasutamise menetlused, (4) artikleid 4 ja 7.

Otsuse 1999/468/EÜ artikli 4 lõikes 3 sätestatud ajavahemik on üks kuu.

Artikkel 5

Käesolev otsus avaldatakse Euroopa Liidu Teatajas.

Luxembourg, 22. oktoober 2007 Nõukogu nimel eesistuja J. SILVA

(1) EÜT L 219, 28.7.1982, lk 53.

(2) EÜT L 253, 11.10.1993, lk 1. Määrust on viimati muudetud määrusega (EÜ) nr 214/2007 (ELT L 62, 1.3.2007, lk 6).

(3) ELT L 270, 21.10.2003, lk 78. Määrust on viimati muudetud määrusega (EÜ) nr 735/2007 (ELT L 169, 29.6.2007, lk 6).

(4) EÜT L 184, 17.7.1999, lk 23. Otsust on muudetud otsusega 2006/512/EÜ (ELT L 200, 22.7.2006, lk 11).

ET Euroopa Liidu Teataja L 337/108

PROTOKOLL,

millega muudetakse Euroopa Majandusühenduse ja Tai Kuningriigi vahelist koostöölepingut manioki tootmise ja turustamise ning sellega kauplemise kohta

EUROOPA ÜHENDUS,

ühelt poolt,

TAI KUNINGRIIGI VALITSUS,

teiselt poolt,

ON PIDANUD Euroopa Ühenduse palvel läbirääkimisi eesmärgiga muuta manioki tootmist ja turustamist ning sellega kauplemist käsitleva koostöölepingu artiklit 5, et viia see kooskõlla komisjoni määruse (EMÜ) nr 2454/93 artiklitega 55–65 ja 308a–308c,

KINNITADES oma soovi jätta koostööleping kehtima,

EUROOPA ÜHENDUS:

Álvaro MENDONÇA E MOURA,

suursaadik, Portugali Vabariigi alaline esindaja,

TAI KUNINGRIIGI VALITSUS:

Pisan MANAWAPAT,

suursaadik, Tai Kuningriigi esindaja Euroopa ühenduste juures,

ON KOKKU LEPPINUD JÄRGMISES:

Artikkel 1

Koostöölepingu artikkel 5 asendatakse järgmisega:

„Artikkel 5 Kokkulepitud ekspordikogusega seotud tariifikvooti haldab ühendus vabasse ringlusse lubamise deklaratsioonide vastuvõtmise kuupäevade järjekorra alusel (põhimõttel „kes ees, see mees”). Tai kohustub omalt poolt võtma vastu kõik vajalikud sätted, et anda välja päritolusertifikaadid, mida kasutatakse manioki importimiseks ühendusse. Mõlema poole pädevad asutused vahetavad vajaduse korral teavet, mis on vajalik käesoleva lepingu rakendamise järelevalveks ja hõlbustamiseks.”

Artikkel 2

Käesolev protokoll moodustab koostöölepingu lahutamatu osa.

Artikkel 3

Ühendus ja Tai Kuningriik kiidavad käesoleva protokolli heaks oma menetluste kohaselt.

Artikkel 4

Käesolev protokoll jõustub 1. jaanuaril 2008.

Artikkel 5

Käesolev protokoll on koostatud kahes eksemplaris igas lepinguosaliste ametlikus keeles ja kõik need tekstid on võrdselt autentsed.